钦定古今图书集成/明伦汇编/人事典/第104卷 > 《朔风诗五首》前人
## 钦定古今图书集成/明伦汇编/人事典/第104卷 > 《朔风诗五首》前人

仰彼朔风。用怀魏都。愿骋代马。倏忽北徂。凯风永至。
思彼蛮方。愿随越鸟。翻飞南翔。

又

四气代谢。悬景运周。别如俯仰。脱若三秋。昔我初迁。
朱华未晞。今我旋止。素雪云飞。

又

俯降千仞，仰登天阻。风飘蓬飞，载离寒暑。千仞易陟，
天阻可越。昔我同袍，今永乖别。

又

子好芳草，岂忘尔贻。繁华将茂，秋霜悴之。君不垂眷，
岂云其诚。秋兰可喻，桂树冬荣。

又

弦歌荡思，谁与销忧。临川慕思，何为泛舟。岂无和乐，
游非我邻。谁忘泛舟，愧无榜人。